Anthony Petro Mayalla (Aprili 23, 1940 – Agosti 19, 2009) alikuwa Askofu Mkuu wa Jimbo Kuu Katoliki la Mwanza, Tanzania. Alisimikwa rasmi tangu Februari 28, 1988, akaendelea hadi kifo chake mnamo 2009. Mayalla alikuwa mwanzilishi wa Chuo Kikuu cha Saint Augustine cha Tanzania (SAUT) na wa Kituo cha Matibabu cha Weil Bugando (WBMC). Anthony Petro Mayalla alizaliwa katika kijiji cha Nyamhungu (Nera), Parokia ya Ng'wabagole ya Wilaya ya Kwimba, Tanganyika (Tanzania hivi sasa) mnamo Aprili 23, 1940. Alisoma shule ya msingi na sekondari katika Wilaya ya Kwimba. Mayalla alisoma katika Chuo Kikuu cha Loyola Chicago kutoka mwaka 1973 hadi 1975, ambapo alipata digrii katika masuala ya elimu. Mayalla alipata daraja ya Upadri mnamo Desemba 20, 1970, katika Parokia ya Ibindo, Jimbo la Mwanza. Aliteuliwa kuwa askofu wa Jimbo Katoliki la Musoma mnamo Februari 22, 1979. Aliwahi kuwa Mkuu wa Baraza la Maaskofu Katoliki Tanzania (TEC) kuanzia Juni 1983. Mayalla alisimikwa rasmi kama Askofu Mkuu wa Jimbo Kuu Katoliki la Mwanza mnamo Februari 28, 1988. Aliendelea kuwa Askofu Mkuu hadi kifo chake mnamo 2009.